Église Saint-Pierre (Caen)
De Sint-Pitertsjerke (Frânsk: Église Saint-Pierre) is ien fan de belangrykste religieuze monuminten yn it âlde sintrum fan de Normandyske stêd Caen. Sûnt 1840 is it tsjerkegebou klassifisearre as in histoarysk monumint.

Skiednis 
Oer de oarsprong fan de tsjerke is neat bekend, mar der wurdt nei 1083 yn it kartularium fan de Trije-ienheid oer in atrium Sancti Petri skreaun, it hôf fan Sint-Piter. De tsjerke waard yn it midden fan de 12e iuw op 'e nij boud.

De Sint-Pitertsjerke fan Caen wie de tsjerke dêr't de wichtige seremoanjes holden waarden. As bygelyks Hindrik IV de protestantske lear ôfsward en dêrmei in ein makket oan de godstsjinstkrigen, wurdt yn oanwêzigens fan de boargerlike en religieuze fertsjintwurdigers fan de hiele stêd yn 'e Sint-Piter it "Te Deum" songen.

Mei de Frânske Revolúsje waard de tsjerke mei in dekreet fan 20 novimber 1793 sletten. Sûnt dy tiid oant 1795 tsjinne de eardere tsjerke as Timpel fan de Rede. Op 4 juny 1795 waard de tsjerke werom jûn oan de Roomsk-Katolike Tsjerke.

Yn de nacht fan 8 op 9 juny 1944 stoarte de spits fan de toer, nei't dy troch in granaat rekke wie, troch it dak fan it tsjerkeskip. It wie it begjin fan in brân dy't it dak fan de tsjerke ferneatige. Nei de rekonstruksje yn 1957 is de klokketoer hjoed-de-dei 75 meter heech, trije meter heger as foar de ferneatiging fan de spits yn 1944.  

Yn de 21e iuw binne der ferskillende restauraasjes oan de tsjerke útfierd. Yn 2019 waard by de restauraasje in 18e-iuwske sinnewizer rjochts fan it portaal werom fûn. Yn itselde jier waarden nei de restauraasje fan de toer trije klokken werom hongen yn de klokkestoel: de Anne-klok (1,3 ton), de Paulus-klok (1,8 ton) en de Petrus-klok (2,2 ton).

Boufazen 
 13e iuw : koer en toer 
 14e iuw : dekorearre gevel mei in grut roasfinster, goatyske klokketoer
 15e iuw : skip en sydskippen
 16e iuw (1518) : apsis.

Oargel 
Yn 1997 waard in swellenêstoargel troch Jean-François Dupont boud. It ferfong it ynstrumint fan Danion-Gonzales, dat earder it yn de Twadde Wrâldkriich ferneatige Cavaillé-Coll-oargel ferfong.

Caen
Pierre (Caen)
Bouwurk út de 13e iuw
Bouwurk út de 14e iuw
Bouwurk út de 15e iuw
Bouwurk yn Normandje